ตำรวจท่องเที่ยว ชวนโหลดแอปพลิเคชัน Tourist Police i lert u แจ้งเหตุฉุกเฉินและขอความช่วยเหลือได้ตลอด 24 ชั่วโมง
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เพื่อเป็นการดูแลความปลอดภัยนักท่องเที่ยวชาวไทยและต่างชาติ ให้มีความมั่นใจในการเยือนสถานที่ต่างๆ สำนักงานตำรวจแห่งชาติ โดยกองบัญชาการตำรวจท่องเที่ยว ได้พัฒนาแอปพลิเคชัน Tourist Police i lert u ซึ่งเป็นแอปพลิเคชันในการรับแจ้งเหตุฉุกเฉิน รวมถึงการขอความช่วยเหลือ โดยใช้ระบบ GPS เพื่ออำนวยความสะดวกและสร้างความเชื่อมั่นในการรักษาความปลอดภัย นักท่องเที่ยวสามารถดาวน์โหลดใช้งานได้ฟรี ทั้งระบบ IOS และระบบ Android สำหรับการใช้งานแอปพลิเคชันดังกล่าว นักท่องเที่ยวที่ประสบเหตุ สามารถกดปุ่มขอความช่วยเหลือ “แจ้งเหตุ” สามารถถ่ายภาพหรือพิมพ์แจ้งรายละเอียดเพิ่มเติมได้ เมื่อกดแจ้งเหตุแล้ว ระบบจะส่งตำแหน่งสถานที่เกิดเหตุและข้อมูลที่เกี่ยวข้องของนักท่องเที่ยวไปยังศูนย์รับแจ้งเหตุฉุกเฉิน 1155 เจ้าหน้าที่ในพื้นที่ใกล้จุดเกิดเหตุเพื่อเข้าช่วยเหลือ โดยระหว่างนั้นเจ้าหน้าที่ศูนย์รับแจ้งเหตุฉุกเฉิน 1155 จะติดต่อกลับไปยังเบอร์โทรศัพท์ที่นักท่องเที่ยวได้ลงทะเบียนไว้ สามารถรองรับได้ 9 ภาษา คือ อังกฤษ, จีน, รัสเซีย, ญี่ปุ่น เกาหลี ฝรั่งเศส, เยอรมัน, อาเซียน และอาหรับ จึงขอเชิญชวนประชาชน ที่มีแผนจะท่องเที่ยวในประเทศ และร่วมกันเป็นเจ้าบ้านที่ดี ด้วยการบอกต่อถึงประโยชน์และโหลดแอปดังกล่าวใช้ยามฉุกเฉิน